Okresná prokuratúra Veľký Krtíš 
Banícka 3, 990 80 Veľký Krtíš 	

Sp. zn. : Pv 569/05/6610	Veľký Krtíš, 22.8.2012
EEČ : 2-50-68-2012

U Z N E S E N I E

Trestná vec:	neznámy páchateľ
Trestný čin:	násilie proti skupine obyvateľov a proti jednotlivcovi podľa § 197a odsek 1 Trestného zákona číslo 140/1961 Zbierky zákonov v znení zákona číslo 757/2004 Zbierky zákonov

Rozhodol: 	prokurátorka Okresnej prokuratúry Veľký Krtíš
Podľa § 215 odsek 2 písmeno c Trestného poriadku zastavujem trestné stíhanie.
v trestnej veci pre trestný čin násilia proti skupine obyvateľov a proti jednotlivcovi podľa § 197a ods. 1 Tr. zák. účinného do 01.01.2006, ktorého sa mal dopustiť páchateľ na tom skutkovom základe, že
- 17.06.2005 zaslal svojmu obchodnému partnerovi XXXXX, nar. XXXXX výhražný fax, v ktorom XXXXX vyzýval na zaplatenie čiastky 48.655,-Kč, ktoré mu dlhuje za dodaný materiál, v prípade, že tak neurobí do 22.06.2005, pošle za ním vymáhačskú firmu z XXXXX, ktorá od neho peniaze vymôže s 50% navýšením, ktoré si uvedená firma vyberie od dlžníka spolu s dlhom, hrozbami vzbudil u XXXXX dôvodnú obavu, že tieto hrozby uskutoční, mal obavu o svoju osobu ako aj o svoju rodinu, bál sa, že mu môžu ťažko ublížiť, nakoľko to, že dlhoval uvedenú sumu XXXXX sa zakladá na pravde, nakoľko mal finančné problémy vo svojej firme, preto meškal s platením faktúry od XXXXX, 
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
	Uznesením povereného príslušníka PZ, Oddelenia skráteného vyšetrovania OR PZ XXXXX zo 17.07.2005 pod č. XXXXX bolo podľa § 160 ods. 1 Tr. por. účinného do 01.01.2006 začaté trestné stíhanie pre trestný čin násilia proti skupine obyvateľov a proti jednotlivcovi podľa § 197a ods. 1 Tr. zák. účinného do 01.01.2006. Ďalším uznesením z 05.09.2005 policajný orgán podľa § 163 ods. 1 Tr. por. účinného do 01.01.2006 vzniesol obvinenie XXXXX za trestný čin násilia proti skupine obyvateľov a proti jednotlivcovi podľa § 197a ods. 1 Tr. zák. účinného do 01.01.2006 na tom skutkovom základe uvedenom v citovanom uznesení o vznesení obvinenia. Uvedené uznesenie nebolo doručené XXXXX. 

	Dňa 19.10.2005 bola podaná Okresnému štátnemu zastupiteľstvu v XXXXX žiadosť o prevzatie trestného oznámenia na občana XXXXX podľa článku 21 Európskeho dohovoru o vzájomnej pomoci v trestných veciach, ktorý bol podpísaný 20.04.1959 v Štrasburgu a podľa článku 29 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach, ktorá bola podpísaná 29.  októbra 1992 v Prahe. Následne bolo trestné stíhanie prerušené povereným policajtom vykonávajúcim vo veci prípravné konanie. 

	Vo veci rozhodol uznesením Policajný orgán Okresného riaditeľstva Polície XXXXX, Služby kriminálnej polície a vyšetrovania v XXXXX 29.03.2006 pod č. XXXXX. Uznesenie nám bolo doručené 21.12.2011. Policajný orgán XXXXX rozhodol podľa § 159a ods. 1 Trestného poriadku Českej republiky o odložení veci, pretože vo veci nejde o podozrenie z trestného činu a nie je na mieste vec vybaviť inak. Podľa odôvodnenia uvedeného uznesenia fax adresovaný XXXXX bol určený k tomu, aby Ing. XXXXX začal komunikovať s XXXXX, pretože sa zapieral a keby hrozby ako uvádza XXXXX XXXXX boli brané vážne, XXXXX mal dostatok času ich uskutočniť, pretože pán XXXXX XXXXX svoje sľuby o navrhnuté riešenie nedodržal, pretože pán XXXXX o tom, že proti nemu bolo 17.07.2005 začaté trestné stíhanie na Slovensku sa dozvedel, až keď bol pozvaný k podaniu vysvetlenia u Policajného orgánu Okresného riaditeľstva polície XXXXX v XXXXX 24.02.2006. Stupeň nebezpečnosti konaním XXXXX pre spoločnosť je napatrný, teda nie je trestným činom, i keď inak vykazuje znaky trestného činu násilia proti skupine obyvateľov a proti jednotlivcovi podľa § 197a ods. 1 Tr. zák. Českej republiky, pretože neboli zistené skutočnosti, ktoré by oprávňovali začať trestné stíhanie podľa § 160 ods. 1 Tr. por. Českej republiky, policajný orgán rozhodol podľa § 159a ods. 1 Tr. por. Českej republiky a vec odložil uznesením. Uznesenie o odložení veci nadobudlo právoplatnosť 07.04.2006. 

	Poverený policajt Obvodného oddelenia PZ XXXXX vydal uznesenie o pokračovaní v trestnom stíhaní podľa § 228 ods. 5 Tr. por. Žiadosťou o právnu pomoc sme požiadali Okresné štátne zastupiteľstvo v XXXXX o zaslanie vyšetrovacieho spisu k zhotoveniu jeho fotokópie vzhľadom k tomu, že na Okresnom riaditeľstve PZ XXXXX došlo k strate rovnopisu vyšetrovacieho spisu. Na základe žiadosti o právnu pomoc bola zhotovená fotokópia vyšetrovacieho spisu. 

Podľa článku 21 zák. č. 550/1992 Zb. Európskeho dohovoru o vzájomnej pomoci v trestných veciach oznámenie jednej zmluvnej strany, ktoré môžu viesť k trestnému stíhaniu pred súdmi druhej zmluvnej strany, sa budú odovzdávať medzi príslušnými ministerstvami spravodlivosti, pokiaľ zmluvné strany nevyužijú možnosť, ktorú im dáva článok 15 ods. 6. Dožiadaná strana bude informovať dožadujúcu stranu o všetkých opatreniach, ktoré sa na základe takého oznámenia uskutočnili, a zašle jej odpis rozhodnutia, ktoré bolo vydané. Na oznámenie podľa odseku 1 tohto článku sa použijú ustanovenia článku 16. Podľa citovaného ustanovenia nie je možné trestné stíhanie zastaviť.

Podľa § 215 ods. 2 písm. c Tr. por. prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	O skutku podozrivého XXXXX občana XXXXX rozhodol Policajný orgán Okresného riaditeľstva polície Českej republiky v XXXXX uznesením o odložení veci z 29.03.2006 pod č. XXXXX, ktoré nadobudlo právoplatnosť 07.04.2006, toto rozhodnutie možno považovať za dostačujúce. 

	S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Králiková
prokurátorka